Helpende Hand en kunstenaars wil honger stopKleuters speel saam met sangeres Tarryn Lamb (Foto: Helpende Hand) Solidariteit Helpende Hand en Coleske Artists het hande gevat om ŉ groot verskil in behoeftige kleuters se lewens te maak. Helpende Hand, wat reeds sedert 2009 ’n voedingsprojek by kleuterskole het, gaan vanjaar 1,5 miljoen etes probeer insamel om meer as 8 000 kleuters van ’n bord kos te verseker. Die organisasie het bevestig dat hulle aansoeke vir meer as 12 000 kleuters op die organisasie se voedingsprogram ontvang het. Volgens Margolé Riekert, projekorganiseerder by Helpende Hand, is daar elke aand kleuters wat honger gaan slaap. “Hulle ouers kan net eenvoudig nie bekostig om vir hulle kos te verskaf nie. Die #Stophonger-projek is daarop gemik om te sorg dat alle kleuters ŉ bord kos inkry,” sê Riekert. Die projek fokus daarop om behoeftige kleuterskole in behoeftige organisasies te ondersteun met koopbewyse om kos aan te koop. Vanjaar span Helpende Hand en Coleske Artists kragte saam om die #Stophonger-projek op die been te bring. Die projek wil die publiek bewus maak van die dringende behoefte onder ons land se kleuters, aldus Riekert. Bekende sangers wat hulle stemme gevoeg het tot die projek is die Italiaanse sanger Patrizio Buanne en die jong Amira Willighagen van Nederland. Hulle gaan saam met die plaaslike talent van Touch of Class, Tarryn Lamb en Monique Steyn, Corlea, Dewald Wasserfall en Jay probeer om dié honger kleuters te help. Meer as 8 000 kleuters is deel van Helpende Hand se voedingsprojek. Om te verseker dat hierdie kleuters genoeg voedsel ontvang, moet Helpende Hand nagenoeg 1,5 miljoen etes hierdie jaar voorsien. “Die publiek kan ook betrokke raak en ’n bord kos vir hierdie kleuters borg. Sluit aan by Helpende Hand op helpendehand.co.za/stophonger en verander ’n kleuter se lewe,” het Riekert bygevoeg.